ક્યા પ્રકારના લોકો ઓનલાઈન શોપિંગના રોગના શિકાર થવાની શક્યતા છે? સંશોધન ત્રણ કેટેગરી પાડે છે. ૧- અન્ય માણસોથી દૂર રહીને અજ્ઞાત તરીકે ખરીદી કરવા માંગતા હોય તે લોકો. આવા લોકોને એમનું શોપિંગ છૂપાવવાની આદત પડે છે. ઓનલાઇન શોપિંગ આવા મનુષ્યોને અન્ય મનુષ્યોથી વધારે દૂર કરે છે. એમની ભીડ પ્રત્યેની સૂગ વધે છે. અજાણ્યા કે પોતાની ચોઇસ સિવાયના માનવીઓ પ્રત્યે એમની ચીડ કે અણગમો વધે છે. ૨- જેમને કાયમ થોકમાં વિકલ્પ જોઈતા હોય, અવારનવાર વૈવિધ્ય જોઈતું હોય તેવા લોકો. સ્વાભાવિક છે કે ઓનલાઈન શોપિંગ આવા લોકોની ભૂખ ‘ને પ્યાસ બંને પૂરી કરી શકે, પણ સાથે એમની ભૂખ ‘ને પ્યાસ વધાર્યા પણ કરે. ઓનલાઈન સ્ટોર પર કદી રજા નથી હોતી. એક ઓનલાઈન સ્ટોર બંધ થશે તો બીજા ચાર ખૂલશે. ૩- એ લોકો જેમને તત્ક્ષણ ઇનામ જોઈએ છે. ‘કર્મયોગી’ ફિલ્મમાં શંકર તેના પુત્ર મોહનને શીખવાડે છે કે એક હાથથી કર્મ કરવું ‘ને બીજા હાથથી ફળ લઈ લેવું. રેબેકા બ્લૂમની નવલકથા ‘ગર્લ એનાટોમીમાં એક સંવાદ છે- કશું નવું ખરીદવામાં કોઈક જાદુઈ પ્રાપ્તિ થાય છે. તે ત્વરિત સંતોષ આપે છે, ઝડપી સમાધાન છે. ખેર, ઓનલાઇન શોપિંગથી આવા જાતકોની તલપ ઊઘડે છે. એ તૃષ્ણાના ચક્રમાં ઊંડે ઊતરતા જાય છે.